b"\n_START_ARTICLE_\nAbu Musa\n_START_PARAGRAPH_\nAbu Musa (pers. \xd8\xa7\xd8\xa8\xd9\x88\xd9\x85\xd9\x88\xd8\xb3\xdb\x8c - Irano sala Persijos \xc4\xaflankoje, netoli Ormuzo s\xc4\x85siaurio, viena i\xc5\xa1 \xc5\xa1e\xc5\xa1i\xc5\xb3 archipelago sal\xc5\xb3. \xc5\xa0i 12 km\xc2\xb2 ploto sala priklauso Irano Hormozgano provincijai, nors \xc4\xaf j\xc4\x85 pretenduoja ir Jungtiniai Arab\xc5\xb3 Emyratai.   _NEWLINE_Abu Musoje gyvena apie 2 t\xc5\xabkst. gyventoj\xc5\xb3, kurie sal\xc4\x85 vadina \xe2\x80\x9eGap-sabzu\xe2\x80\x9c (pers. \xda\xaf\xd9\xbe\xe2\x80\x8c\xd8\xb3\xd8\xa8\xd8\xb2\xd9\x88 'didi \xc5\xbealia vieta'). Senuose \xc5\xbeem\xc4\x97lapiuose sala vadinama Bumuf ar Bum-i Musa, kas persi\xc5\xa1kai rei\xc5\xa1kia 'Musos (Moz\xc4\x97s) \xc5\xbeem\xc4\x97'._NEWLINE_2010 m. saloje gyveno 2038 gyventojai, tad Abu Musa yra ma\xc5\xbeiausias Irano \xc5\xa1ahrestanas. Abu Musos mieste 2010 m. yra 1868 gyventojai._NEWLINE_Manoma, kad saloje yra Irano Islamo revoliucijos gvardijos j\xc5\xabr\xc5\xb3 paj\xc4\x97g\xc5\xb3 baz\xc4\x97.\n_START_SECTION_\nIstorija\n_START_PARAGRAPH_\nAnks\xc4\x8diau sal\xc4\x85 kartu su kitomis Persijos \xc4\xaflankos salomis vald\xc4\x97 D. Britanija. XX a. 7-o de\xc5\xa1imtme\xc4\x8dio pabaigoje D. Britanija sal\xc4\x85 perdav\xc4\x97 \xc5\xa0ard\xc5\xbeos emyratui, kuris v\xc4\x97liau tapo JAE dalimi. 1968 m. D. Britanija parei\xc5\xa1k\xc4\x97, kad atsisako dominavimo Pers\xc5\xb3 \xc4\xaflankoje. Tuomet Iranas \xc4\x97m\xc4\x97si \xc5\xbeygi\xc5\xb3 prisijungti sal\xc4\x85. 1971 m. JAE ir Iranas susitar\xc4\x97, kad sala atiteks JAE, ta\xc4\x8diau netrukus sal\xc4\x85 okupavo Irano j\xc5\xabr\xc5\xb3 p\xc4\x97stininkai._NEWLINE_1980 m. JAE d\xc4\x97l salos kreip\xc4\x97si \xc4\xaf JTO. Tais pa\xc4\x8diais metais Sadamas Huseinas \xc4\x97m\xc4\x97 teisinti Irano-Irako kar\xc4\x85, skelbdamas, kad vienas karo tiksl\xc5\xb3 yra i\xc5\xa1laisvinti Abu Mus\xc4\x85, Didesn\xc4\xafj\xc4\xaf ir Ma\xc5\xbeesn\xc4\xafj\xc4\xaf Tunbus. 1992 m. Iranas i\xc5\xa1var\xc4\x97 saloje buvusiose mokykloje, klinikoje ir elektrin\xc4\x97je, kuriuos i\xc5\xa1laik\xc4\x97 JAE, dirbusius u\xc5\xbesienio darbuotojus."